રાજકોટ : આવતીકાલે તા. ૪થી ઓગષ્ટ શનિવારના રોજ ગીત–સંગીતની દૂનિયાના સીંગીંગ સુપર સ્ટાર કિશોરકુમારની બર્થડે એનિવર્સરી છે ત્યારે કિશોરદાના ચાહકોમાં વિશેષ ખુશીની લહેર જોવા મળી રહી છે. ઠેર ઠેર કિશોરદાની યાદમાં શૉના આયોજનો પણ કરાયા છે. કિશોરદા સાથે જોડાયેલી રાજકોટની યાદો વાગોળવામાં આવે તો વર્ષ ૧૯૭૨માં રાજકોટના આંગણે કિશોરદા કાર્યક્રમ આપવા આવ્યા હતા. શહેરના બાલભવનમાં હકડેઠઠ ભીડ વચ્ચે કિશોરદાએ કાર્યક્રમ આપ્યો હતો. રાજકોટ સ્થિત કિશોર કુમારના ચાહક ગાયક સુનિલ ગઢિયાએ ‘સંદેશ‘ને જણાવ્યું હતું કે,ઃ”૧૯૭૨માં કિશોરદા કાર્યક્રમ આપવા માટે રાજકોટ આવ્યા ત્યારે તેઓની સાથે ગીટાર પ્લેયર તરીકે ભુપીંદર પણ આવ્યા હતા. તે વખતે શહેરની એક જાણીતી કલરલેબ દ્વારા કિશોર કુમારના કાર્યક્રમના ફોટો ક્લિક કરાયા હતા. જે ફોટા આજે પણ રેર ગણવામાં આવી રહ્યા છે. કિશોર કુમારની રાજકોટની તસવીરો કિશોર કુમારના પુત્ર અમિત કુમારે પણ નીરખીને જોઇ છે. ” રાજકોટના સંગીતપ્રેમી મધુસુદનભાઇ ભટ્ટે જણાવ્યું હતું કે,ઃ”સંગીતની દૂનિયામાં કિશોરકુમારે અભિનય, નિર્માતા તેમજ અલાયદા ગાયક તરીકે જે સફળતા મેળવી છે તે વિશેષ છે.